PATVIRTINTA

Prienų rajono savivaldybės tarybos

2024 m. kovo d.

sprendimu Nr.

PRIENŲ GLOBOS NAMŲ NUOSTATAI

I SKYRIUS

BENDROSIOS NUOSTATOS

Prienų globos namų nuostatai (toliau – Nuostatai) reglamentuoja Prienų globos namų (toliau – Globos namai) teisinę formą, priklausomybę, savininką, savininko teises ir pareigas įgyvendinančią instituciją ir jos kompetencijas, pagrindinę paskirtį, veiklos teisinį pagrindą, veiklos rūšį, tikslus, funkcijas, globos namų teises, globos namų veiklos organizavimą ir valdymą, gyventojų priėmimo į globos namus tvarką ir sąlygas, gyvenimo globos namuose pagrindinius principus, apmokėjimą už socialinę globą, globos namų turtą, lėšų šaltinius bei jų naudojimą, globos namų veiklos kontrolę, pertvarkymo, reorganizavimo, likvidavimo ir nuostatų keitimo tvarką.

Globos namai yra stacionari socialinės globos įstaiga, kurios paskirtis – teikti ilgalaikę (trumpalaikę) socialinę globą senyvo amžiaus asmenims ir suaugusiems asmenims su negalia, kuriems būtina kompleksinė pagalba bei nuolatinė specialistų priežiūra.

Globos namai yra ribotos civilinės atsakomybės viešasis juridinis asmuo, turintis antspaudą ir sąskaitų banke, Lietuvos Respublikos teisės aktų nustatyta tvarka galintis turėti ir naudoti savo simboliką.

Globos namų veikla yra neterminuota.

Globos namai savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Lietuvos Respublikos sveikatos apsaugos ministro įsakymais, kitais teisės aktais ir šiais Nuostatais.

Globos namai yra savivaldybės biudžetinė įstaiga, įgyvendinanti savivaldybės funkcijas ir išlaikoma iš savivaldybės biudžeto asignavimų ir kitų teisėtai gaunamų lėšų.

Globos namų savininkė yra Prienų rajono savivaldybė (toliau – Savivaldybė), kodas 111107225, Laisvės a. 12, LT-59126 Prienai.

Globos namų savininko teises ir pareigas įgyvendinanti institucija – Savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui).

Globos namų savininko teises ir pareigas įgyvendinanti institucija:

tvirtina Globos namų nuostatus;

priima į pareigas ir atleidžia iš jų ar nušalina nuo pareigų Globos namų direktorių;

priima sprendimą dėl Globos namų buveinės pakeitimo;

priima sprendimą dėl Globos namų pertvarkymo, reorganizavimo ar likvidavimo;

priima sprendimą dėl Globos namų filialo steigimo ir jo veiklos nutraukimo;

skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

tvirtina Globos namų teikiamų paslaugų sąrašą, socialinės globos kainą ir maitinimo išlaidų bei išlaidų medikamentams, patalynei ir aprangai finansinius normatyvus;

sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose nuostatuose jos kompetencijai priskirtus klausimus.

Globos namų adresas: Panemunės g. 28, LT-59116 Prienai, Prienų r. sav., Lietuva. Įstaigos kodas – 190795318.

Prie Globos namų gali būti įsteigti dienos socialinės globos centrai, savarankiško gyvenimo namai, grupinio gyvenimo namai suaugusiems asmenims su negalia ir senyvo amžiaus asmenims bei kt.

II SKYRIUS

GLOBOS NAMŲ VEIKLOS RŪŠIS, TIKSLAI IR FUNKCIJOS

Pagrindinė Globos namų veiklos rūšis pagal Ekonominės veiklos rūšių klasifikatorių, (toliau – EVRK), – stacionarinė pagyvenusių ir neįgaliųjų asmenų globos veikla (Q sekcijos 87 skyriaus 87.30 klasė).

Globos namų veiklos tikslai yra:

13.1. teikti ilgalaikę (trumpalaikę) socialinę globą, užtikrinančią Globos namų gyventojų įvairiapusiškus poreikius ir jų geriausią interesą;

13.2. tenkinti psichologines, socialines, kultūrines ir dvasines kiekvieno globos namų gyventojo reikmes, jiems užtikrinant pasirinkimo teisę, įgyvendinant jų asmeninius poreikius ir sudarant galimybę palaikyti ryšius su šeima, artimaisiais, visuomene;

13.3. atsižvelgiant į Globos namų gyventojų savarankiškumo lygį, poreikius ir interesus, užtikrinti jų saviraišką, motyvavimą, skatinti ir padėti integruotis į bendruomenę.

14. Globos namai, siekdami įgyvendinti veiklos tikslus, vykdo šias funkcijas:

14.1. teisės aktų nustatyta tvarka atlieka globėjo (rūpintojo) pareigas, atstovauja globos namų gyventojų interesams valstybės ir savivaldybių institucijose ir įstaigose, nevyriausybinėse organizacijose, gina jų interesus;

14.2. pagal teisės aktais nustatytas normas suteikia gyvenamąjį plotą, aprūpina Globos namų gyventojus reikalingu inventoriumi;

14.3. pagal sudarytus individualius socialinės globos planus teikia Globos namų gyventojams socialinės globos paslaugas, atitinkančias kiekvieno Globos namų gyventojo individualius poreikius.

14.4. pagal teisės aktais nustatytas normas ir atsižvelgdami į Globos namų gyventojų amžių, sveikatą, rekomendacijas, organizuoja (teikia) maitinimą;

14.5. organizuoja ir teisės aktų nustatyta tvarka teikia sveikatos priežiūros paslaugas, užtikrinančias asmens fizinę ir psichinę sveikatą, pagal poreikį ir teisės aktais nustatytas normas aprūpina medikamentais;

14.6. teisės aktuose nustatyta tvarka organizuoja aprūpinimą arba aprūpina Globos namų gyventojus proteziniais, ortopediniais gaminiais, klausos aparatais, akiniais, neįgaliųjų vežimėliais ir kitomis techninės pagalbos priemonėmis;

14.7. užtikrina infekcijų kontrolę Globos namuose;

14.8. užtikrina saugią, gerai sutvarkytą, Globos namų gyventojų individualiesiems pagalbos poreikiams tenkinti pritaikytą aplinką, reikalingą jų kasdieniniam gyvenimui bei paslaugoms gauti;

14.9. organizuoja Globos namų gyventojų kasdieninių gyvenimo įgūdžių ugdymą, darbinę veiklą, laisvalaikį ir užimtumą taip, kad jie būtų palaikomi, skatinami būti savarankiški;

14.10. organizuoja kultūrinių, sporto, esant poreikiui – religinių, paslaugų teikimą.

15. Globos namai taip pat vykdo šias funkcijas:

15.1. tvarko Globos namų gyventojų apskaitą, asmens bylas ir kitą Globos namų veiklos dokumentaciją;

15.2. bendradarbiauja su valstybės ir savivaldybės institucijomis ir įstaigomis, taip pat kitomis šalies ir tarptautinėmis organizacijomis;

15.3. teisės aktų nustatyta tvarka patikėjimo teise valdo, naudoja Prienų rajono savivaldybės turtą ir juo disponuoja;

15.4. vykdo organizacinę, ūkinę ir finansinę Globos namų veiklą;

15.5. užtikrina valstybės, savivaldybių biudžetų ir kitų lėšų efektyvų panaudojimą pagal paskirtį, materialinių vertybių apskaitą;

15.6. biudžetinių įstaigų buhalterinę apskaitą reglamentuojančių teisės aktų nustatyta tvarka tvarko Globos namų buhalterinę apskaitą, sudaro ir teikia finansų ir biudžeto vykdymo ataskaitų rinkinius ir kitas ataskaitas;

15.7. atlieka kitas įstatymų ir kitų teisės aktų nustatytas funkcijas.

III SKYRIUS

GLOBOS NAMŲ TEISĖS

16. Globos namai, vykdydami savo funkcijas, turi teisę:

16.1. gauti iš valstybės ir savivaldybių institucijų bei įstaigų, kitų juridinių asmenų, fizinių asmenų informaciją ir pasiūlymus Globos namų kompetencijai priskirtais klausimais;

16.2. pasitelkti kitų įstaigų (jų vadovų sutikimu) atstovus, specialistus ir sudaryti bendras komisijas (darbo grupes) globos namų kompetencijai priskirtiems klausimams spręsti;

16.3. pagal kompetenciją sudaryti sutartis;

16.4. Lietuvos Respublikos labdaros ir paramos įstatymo nustatyta tvarka gauti paramą veiklos tikslams įgyvendinti ir funkcijoms vykdyti.

IV SKYRIUS

GLOBOS NAMŲ VEIKLOS ORGANIZAVIMAS IR VALDYMAS

17. Globos namų veikla organizuojama vadovaujantis Globos namų direktoriaus tvirtinamais ir Globos namų interneto svetainėje skelbiamais metiniais veiklos planais.

18. Globos namų skyrių veikla reguliuojama Globos namų direktoriaus tvirtinamomis Globos namų darbo tvarkos taisyklėmis, Globos namų skyrių nuostatais, darbuotojų pareigybių aprašymais.

19. Globos namams vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

20. Globos namų direktorius:

20.1. organizuoja Globos namų darbą, kad būtų įgyvendinami globos namų veiklos tikslai ir atliekamos nustatytos funkcijos;

20.2. užtikrina, kad Globos namų veikloje būtų laikomasi įstatymų, kitų teisės aktų ir šių nuostatų;

20.3. nustato Globos namų struktūrą ir pareigybių sąrašą, prieš tai raštu informavęs Savivaldybės merą;

20.4. analizuoja Globos namų veiklos ir valdymo išteklių būklę ir atsako už Globos namų veiklos rezultatus;

20.5. nustato Globos namų darbuotojų darbo apmokėjimo sistemą, jeigu įstaigoje nėra sudaryta kolektyvinė sutartis;

20.6. organizuoja Globos namų finansinę apskaitą pagal Lietuvos Respublikos finansinės apskaitos įstatymą;

20.7. svarsto ir priima sprendimus, susijusius su Globos namų lėšų (įskaitant lėšas, skirtas Globos namų darbuotojų darbo užmokesčiui), turto naudojimu ir disponavimu juo, užtikrina racionalų ir taupų lėšų ir turto naudojimą bei veiksmingos vidaus kontrolės sistemos sukūrimą, jos veikimą ir tobulinimą;

20.8. atstovauja įstaigos interesams visose institucijose bei įstaigose, sudaro sutartis, išduoda įgaliojimus, atidaro bankuose atsiskaitomąsias ir kitas sąskaitas;

20.9. teisės aktų nustatyta tvarka priima į pareigas ir atleidžia iš jų Globos namų darbuotojus (toliau – darbuotojai);

20.10. teikia pasiūlymus svarstant bei sudarant strateginius Globos namų planus dėl naujų paslaugų teikimo;

20.11. tiesiogiai bendrauja su Globos namų gyventojais (senyvo amžiaus ar asmenimis su negalia), išklauso jų poreikius, sprendžia problemas, stebi ir kontroliuoja globos namų mikroklimato būklę;

20.12. bendradarbiauja su socialines paslaugas teikiančiomis įstaigomis, senyvo amžiaus asmenų ir asmenų su negalia organizacijomis Lietuvoje ir užsienyje, gyventojų artimaisiais, įstaigos rėmėjais, visuomene, teikia jai informaciją apie Globos namų veiklą, paslaugas;

20.13. atsako už organizacinę, techninę ir finansinę įstaigos veiklą, materialinių vertybių apsaugą;

20.14. vykdo Savivaldybės mero pavedimus, neprieštaraujančius įstatymams, šiems nuostatams.

V SKYRIUS

GYVENTOJŲ PRIĖMIMO Į GLOBOS NAMUS TVARKA IR SĄLYGOS

Į Globos namus ilgalaikei (trumpalaikei) socialinei globai priimami senatvės pensijos amžių sukakę asmenys (tarp jų ir senatvės pensijos amžių sukakę asmenys, kuriems nustatytas individualios pagalbos teikimo išlaidų kompensacijos poreikis (iki 2023 m. gruodžio 31 d. – specialiųjų poreikių lygis) ir suaugę iki pensinio amžiaus asmenys su negalia, kuriems nustatytas dalyvumo lygis ir individualios pagalbos teikimo išlaidų kompensacijos poreikis (iki 2023 m. gruodžio 31 d. – darbingumo lygis, specialiųjų poreikių lygis) ir pagal Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodiką yra nustatytas ilgalaikės (trumpalaikės) socialinės globos poreikis ir turintys visus apgyvendinimui socialinės globos įstaigoje reikalingus Lietuvos Respublikos teisės aktų tvarka nustatytus dokumentus.

Priimant gyventoją į Globos namus tarp asmens gyvenamosios vietos savivaldybės, Globos namų ir asmens (jo globėjo, rūpintojo, įgalioto asmens, suinteresuoto asmens) sudaroma asmeniui teikiamos trumpalaikės ar ilgalaikės socialinės globos finansavimo sutartis. Socialinės globos kainą nustato Prienų rajono savivaldybės taryba. Asmuo siunčiamas į Globos namus ilgalaikei ir trumpalaikei socialinei globai vadovaujantis jo gyvenamosios vietos savivaldybės institucijos nustatyta tvarka priimtu sprendimu dėl socialinės globos asmeniui skyrimo globos namuose. Prieš apgyvendinant asmenį Globos namuose ilgalaikei socialinei globai, yra išrašomas asmens siuntimas į Globos namus (toliau vadinama – siuntimas). Siuntimą išrašo savivaldybė, priėmusi sprendimą dėl socialinės globos skyrimo.

Globos namų ir asmens (globėjo, rūpintojo) tarpusavio susitarimu ilgalaikė socialinė globa gali būti teikiama privačiai, sudarant sutartį dėl socialinės globos paslaugų apmokėjimo tarp asmens (jo globėjo, rūpintojo, įgalioto asmens, suinteresuoto asmens) ir Globos namų.

Į Globos namus nepriimami asmenys, sergantys ūmiomis infekcinėmis ligomis, aktyviąja tuberkulioze, esant ūmiai psichozei ar turintys kitų susirgimų, galinčių kelti grėsmę gyvenančių Globos namuose asmenų sveikatai.

Priėmus gyventoją į Globos namus, praėjus ne daugiau kaip 7 kalendorinėms dienoms nuo apgyvendinimo, tarp asmens (jo globėjo, rūpintojo, įgalioto asmens) ir Globos namų sudaroma sutartis dėl socialinės globos paslaugų teikimo. Sutartyje numatomos socialinės globos teikimo sąlygos, teikimo laikas, abiejų šalių teisės, pareigos, atsakomybė ir kitos sąlygos.

VI SKYRIUS

GYVENIMO GLOBOS NAMUOSE PAGRINDINIAI PRINCIPAI

26. Atvykusiam laikinai ar nuolat gyventi asmeniui:

26.1. sudaroma galimybė gauti socialinę globą, atitinkančią jo poreikius ir savarankiškumo lygį; naudotis kasdieniniam gyvenimui būtinomis patalpomis, kuriose užtikrinamas jo privatumas ir orumas;

26.2. garantuojama saugi, gerai sutvarkyta ir tinkama socialinės globos teikimo vieta bei aplinka, kiek galima artimesnė namų aplinkai;

26.3. kasdieninė veikla organizuojama ir paslaugos teikiamos taip, kad palaikytų, skatintų ir motyvuotų asmenį būti kuo savarankiškesnį;

26.4. sudaromos sąlygos dalyvauti kuriant higienišką aplinką – jam pačiam tvarkyti ir prižiūrėti savo gyvenamąjį kambarį bei prižiūrėti (stebėti) bendrąsias Globos namų patalpas, jų švarą ir tvarką (išskyrus slaugomus asmenis);

26.5. užtikrinama fiziškai ir psichologiškai saugi, pagrįsta abipusiu asmens ir Globos namų darbuotojų pasitikėjimu ir pagarba aplinka, kurioje jis jaučiasi vertinamas;

26.6. padedama užmegzti ir palaikyti socialinius ryšius su šeimos nariais, artimaisiais giminaičiais, kitais Globos namų gyventojais, bendruomene;

26.7. užtikrinama pagalba bendradarbiaujant su reikalingomis institucijomis, sprendžiant asmens paslaugų organizavimo ir kasdieninio gyvenimo problemas, esant asmens pageidavimui, įstaigoje teikiamos papildomos apmokamos paslaugos, kurių kainas tvirtina Prienų rajono savivaldybės taryba;

26.8. užtikrinama, kad jo nuomonė, problemos, nusiskundimai bus išklausyti, išanalizuoti ir į juos bus konstruktyviai reaguojama;

26.9. užtikrinama galimybė išvykti laikinai ar visam laikui;

26.10. užtikrinama, kad personalas savo darbe vadovautųsi etikos normomis ir atitinkamų profesijų etikos kodeksais;

26.11. užtikrinama, kad personalo ir asmens santykiai būtų grindžiami abipusės pagarbos, tarpusavio supratimo bei susitarimo principais;

26.12. garantuojama, kad personalas užtikrintų informacijos apie asmenį, jo globėją, rūpintoją, šeimos narius ar artimuosius giminaičius konfidencialumą;

26.13. užtikrinama, kad vyrautų geranoriška ir konstruktyvi reakcija į skundus ir pageidavimus, asmuo gali pareikšti savo nuomonę dėl Globos namų veiklos;

26.14. užtikrinamas su juo susijusios informacijos ir dokumentų tvarkingas kaupimas ir saugojimas asmens byloje bei joje esamos informacijos konfidencialumas.

27. Globos namuose užtikrinamos ir ginamos asmens teisės, neatsižvelgiant į asmens veiksnumą ar sveikatos būklę.

28. Gyventojo asmeniniai daiktai ir dokumentai administruojami teisės aktų nustatyta tvarka bei tvarkomi pagal Globos namų gyventojų vidaus tvarkos taisykles.

29. Globos namų gyventojai atsako už savo veiksmus Lietuvos Respublikos teisės aktuose nustatyta tvarka.

VII SKYRIUS

APMOKĖJIMAS UŽ SOCIALINĘ GLOBĄ

Jei asmuo steigėjo siuntimu į Globos namus perkeliamas iš valstybės biudžeto finansuojamos įstaigos, tokio asmens socialinė globa finansuojama valstybės biudžeto lėšomis.

Gyventojo, kuris Globos namuose apgyvendintas iki 2007 m. sausio 1 d., ilgalaikė socialinė globa finansuojama asmens (šeimos) lėšomis (80 proc.) ir valstybės biudžeto lėšomis.

Gyventojo, kuris Globos namuose apgyvendintas po 2007 m. sausio 1 d., ilgalaikė ir trumpalaikė socialinė globa finansuojama savivaldybės, iš kurios gyventojas atvyksta į Globos namus, biudžeto lėšomis, asmens (šeimos) lėšomis ir/arba valstybės biudžeto specialiųjų tikslinių dotacijų savivaldybių biudžetams lėšomis, priklausomai nuo gyventojui nustatyto individualios pagalbos teikimo išlaidų kompensacijos poreikio.

Socialinės globos paslaugoms apmokėti gali būti naudojamos tik paslaugos gavėjo (jo globėjo, rūpintojo, įgalioto asmens, suinteresuoto asmens) lėšos.

VIII SKYRIUS

TURTAS, LĖŠŲ ŠALTINIAI IR JŲ NAUDOJIMAS

Globos namai patikėjimo teise valdo, naudoja ir Lietuvos Respublikos teisės aktų nustatyta tvarka disponuoja perduotu ilgalaikiu ir trumpalaikiu, materialiuoju ir nematerialiuoju turtu.

Žeme Globos namai naudojasi pagal valstybinės žemės panaudos sutartį.

Globos namų lėšų šaltiniai gali būti:

36.1. valstybės biudžeto ir (arba) savivaldybės biudžeto asignavimai;

36.2. pajamos už teikiamas paslaugas;

36.3. parama iš fizinių ir juridinių asmenų;

36.4. Lietuvos ir užsienio fondų ir programų lėšos;

36.5. valstybinio socialinio draudimo fondo ir Privalomojo sveikatos draudimo fondo biudžetų ir kitų valstybės ir savivaldybių pinigų fondų lėšos;

36.6. kitos teisėtu būdu įgytos lėšos.

IX SKYRIUS

GLOBOS NAMŲ VEIKLOS KONTROLĖ

37. Globos namų išorės finansinį, atitikties ir veiklos auditą atlieka Savivaldybės administracijos Centralizuotas vidaus audito skyrius bei Savivaldybės kontrolės ir audito tarnyba.

38. Globos namų valstybinį auditą atlieka Lietuvos Respublikos valstybės kontrolė.

39. Globos namų finansų kontrolė vykdoma Globos namų direktoriaus nustatyta tvarka.

40. Globos namų metinio veiklos plano įgyvendinimo kontrolę vykdo Globos namų direktorius.

X SKYRIUS

BAIGIAMOSIOS NUOSTATOS

41. Globos namai turi interneto svetainę, atitinkančią teisės aktų nustatytus reikalavimus.

42. Informaciją apie savo veiklą Globos namai skelbia viešai Globos namų interneto svetainėje www.pgn.lt.

43. Globos namai registruojami teisės aktų nustatyta tvarka.

44. Globos namai pertvarkomi, reorganizuojami ar likviduojami Savivaldybės tarybos sprendimu Lietuvos Respublikos teisės aktų nustatyta tvarka.

45. Globos namų nuostatus, jų pakeitimus ir papildymus inicijuoja Savivaldybės meras ar Globos namų direktorius, Savivaldybės mero teikimu tvirtina Savivaldybės taryba.

46. Pakeistus Globos namų nuostatus pasirašo jų savininko teises ir pareigas įgyvendinančios institucijos vardu veikiantis asmuo arba jų savininko teises ir pareigas įgyvendinančios institucijos įgaliotas asmuo. Pakeitus Globos namų nuostatus, kartu su teisės aktų nustatytais dokumentais Juridinių asmenų registrui pateikiami pakeisti Globos namų nuostatai ir nurodomi jų pakeitimai.

________________